Predkladacia správa

Návrh zákona:
1.	transponuje smernicu Európskeho parlamentu a Rady 2014/61/EÚ z 15. mája 2014 o opatreniach na zníženie nákladov na zavedenie vysokorýchlostných elektronických komunikačných sietí (Ú. v. EÚ L 155, 23. 5. 2014) (ďalej len „smernica o znižovaní nákladov“) v súlade s uznesením vlády Slovenskej republiky č. 484 z 24. septembra 2014 a uznesením vlády Slovenskej republiky č. 629/2014 z 10. decembra 2014,
2.	dopĺňa zákon č. 351/2011 Z. z. o elektronických komunikáciách v znení neskorších predpisov o ustanovenia spojené so zriadením a zabezpečením činnosti príslušného orgánu PRS podľa Rozhodnutia Európskeho parlamentu a Rady č. 1104/2011/EÚ (Ú. v. EÚ L 287, 4. 11. 2011) v súlade s uznesením vlády Slovenskej republiky č. 638 z 30. októbra 2013,
3.	upravuje vybrané ustanovenia zákona č. 351/2011 Z. z. o elektronických komunikáciách v znení neskorších predpisov, ktorých úprava vyplynula z aplikačnej praxe.    
Cieľom smernice o znižovaní nákladov je stanoviť minimálne práva a povinnosti, aplikovateľné v celej Európskej únii, ktoré by uľahčili rozšírenie vysokorýchlostných elektronických komunikačných sietí v záujme splnenia cieľov Digitálnej agendy pre Európu v oblasti vysokorýchlostných elektronických komunikačných sietí (zabezpečiť do roka 2020 prístup k internetovému pripojeniu s rýchlosťou vyššou ako 30 Mbit/s pre všetkých Európanov a dosiahnuť, aby minimálne 50% domácností malo internetové pripojenie s rýchlosťou pripojenia 100 Mbit/s a viac). 
Článok I bod 8 a článok IV návrhu boli vypracované v súlade s bodom B.2 uznesenia vlády Slovenskej republiky č. 638 z 30. októbra 2013, ktorým vláda Slovenskej republiky uložila ministrovi dopravy, výstavby a regionálneho rozvoja vypracovať návrh legislatívnych úprav spojených so zriadením a zabezpečením činnosti príslušného orgánu PRS podľa Rozhodnutia Európskeho parlamentu a Rady č. 1104/2011/EÚ. Cieľom je vytvoriť podmienky pre vznik a ďalšiu činnosť príslušného orgánu pre verejnú regulovanú službu (Public Regulated Service – PRS) (ďalej len „VRS“), úradu pre VRS, v podmienkach Slovenskej republiky. 
Cieľom úprav, ktorých potreba vyplynula z aplikačnej praxe, je zvýšiť efektívnosť regulácie trhu elektronických komunikácií Úradom pre reguláciu elektronických komunikácií a poštových služieb  najmä v oblasti evidencie podnikov poskytujúcich siete a služby, štátneho dohľadu, rozhodovania regulačného úradu vo veci spoločného využívania infraštruktúry, ako aj výšky pokút.   
Vplyvy návrhu zákona na rozpočet verejnej správy, podnikateľské prostredie, sociálne prostredie, životné prostredie a informatizáciu spoločnosti sú uvedené v doložke vybraných vplyvov.
Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskej únie.
Návrh zákona bol predmetom medzirezortného pripomienkového konania ktorého výsledky sú uvedené vo vyhodnotení.